Π.Γ.Σ. Κισσαμικός

Ο **Ποδοσφαιρικός Γυμναστικός Σύλλογος Κισσαμικός** είναι ελληνικό ποδοσφαιρικό σωματείο το οποίο εδρεύει στην Κίσσαμο και ιδρύθηκε το 1926.

Ο Π.Γ.Σ. Κισσαμικός είχε αγωνιστεί σε Δ΄ Εθνική και Γ΄ Εθνική, ενώ από το 2015 μέχρι το 2017 συμμετείχε στο επαγγελματικό πρωτάθλημα της Β΄ Εθνικής. Το 2015 προχώρησε στη σύσταση Π.Α.Ε. με την επωνυμία «**Ποδοσφαιρικός Γυμναστικός Σύλλογος Κισσαμικός [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Π.Γ.Σ. Κισσαμικός [[Ποδοσφαιρική Ανώνυμη Εταιρεία|Π.Α.Ε.]]**».

Το 2017, η Π.Γ.Σ. Κισσαμικός Π.Α.Ε. συγχωνεύτηκε με τον Α.Ο. Χανιά και τροποποίησε τον διακριτικό της τίτλο σε «**Α.Ο.Χ. Κισσαμικός [[Ποδοσφαιρική Ανώνυμη Εταιρεία|Π.Α.Ε.]]**» και μετέφερε την αγωνιστική της έδρα στο Δημοτικό Γήπεδο Περιβολίων, χωρητικότητας 3.700 θεατών. Το καλοκαίρι του 2019, ο διακριτικός τίτλος της Π.Α.Ε. τροποποιήθηκε εκ νέου σε «**[[Π.Α.Ε. Χανιά|Χανιά Π.Α.Ε.]]**».

## Ιστορία
Ο Ποδοσφαιρικός Γυμναστικός Σύλλογος Κισσαμικός ιδρύθηκε το 1926. Το 1994 ο Κισσαμικός κατέκτησε το πρώτο του πρωτάθλημα στην Α΄ Κατηγορία Ε.Π.Σ. Χανίων, κερδίζοντας έτσι την άνοδο για πρώτη φορά σε εθνική κατηγορία. Την περίοδο 1994–95 τερμάτισε στη 13η θέση του Ομίλου του, με αποτέλεσμα τον υποβιβασμό στις τοπικές κατηγορίες.

Την περίοδο 2012–13 κατέλαβε την 6η θέση του 10ου Ομίλου της Δ΄ Εθνικής, κερδίζοντας παράλληλα την άνοδο στη νεοσύστατη τότε Γ΄ Εθνική Ερασιτεχνική κατηγορία. Την πρώτη περίοδο στη Γ΄ Εθνική κατέβαλε την 4η θέση του 5ου Ομίλου με 49 βαθμούς.

Την περίοδο 2014–15 τερμάτισε στην 1η θέση του 4ου Ομίλου της Γ΄ Εθνικής Κατηγορίας, συγκεντρώνοντας 54 βαθμούς. Πέτυχε έτσι για πρώτη φορά στην ιστορία του την άνοδο στη Β΄ Εθνική κατηγορία (Football League), στην οποία και αγωνιζόταν με την επωνυμία «Π.Γ.Σ. Κισσαμικός Π.Α.Ε.».

### Π.Α.Ε. Χανιά

Το καλοκαίρι του 2017, οι παράγοντες της Π.Α.Ε. Κισσαμικός και του ερασιτέχνη Α.Ο. Χανιά αποφάσισαν τη συνεργασία των δύο ομάδων, με σκοπό τη δημιουργία μιας ομάδας εκπροσώπου του χανιώτικου ποδοσφαίρου, στη δεύτερη κατηγορία της χώρας. Έτσι ο διακριτικός τίτλος της Π.Α.Ε. τροποποιήθηκε σε «Π.Α.Ε. Α.Ο. Χανιά - Κισσαμικός», και η ομάδα για μια διετία αναφέρονταν με αυτή την ονομασία. Από το καλοκαίρι του 2019 ο διακριτικός τίτλος τροποποιήθηκε εκ νέου σε «Π.Α.Ε. Χανιά».

## Υποδομές

Ο ερασιτέχνης Π.Γ.Σ. Κισσαμικός και μετά την αλλαγή ονομασίας της Π.Α.Ε., συμμετέχει στα πρωταθλήματα υποδομών της Ε.Π.Σ. Χανίων, κατακτώντας μάλιστα την πρώτη θέση στο πρωτάθλημα Νέων την περίοδο 2017-18. Το 2014 είχε ιδρυθεί ο θυγατρικός σύλλογος «Νέος Κισσαμικός» που συμμετέχει στα πρωταθλήματα υποδομών, αλλά και στο ανδρικό πρωτάθλημα της Ε.Π.Σ. Χανίων.

## Αγωνιστική πορεία
* 1994–95: Δ΄ Εθνική
* 1997–98: Δ΄ Εθνική
* 2001–02: Δ΄ Εθνική
* 2012–13: Δ΄ Εθνική
* 2013–14: Γ΄ Εθνική
* 2014–15: Γ΄ Εθνική
* 2015–16: Β΄ Εθνική
* 2016–17: Β΄ Εθνική

## Έμβλημα
Κύριο στοιχείο του εμβλήματος του Κισσαμικού αποτελεί το δελφίνι. Το 2014 παρουσιάστηκε το νέο λογότυπο του συλλόγου. Έπειτα από τη συνεργασία της Π.Α.Ε. Κισσαμικός με τον ερασιτέχνη Α.Ο. Χανιά, το σήμα του ερασιτέχνη Κισσαμικού παρέμεινε η βάση και για το έμβλημα της Π.Α.Ε..

## Αξιομνημόνευτοι ποδοσφαιριστές
*  Φίλιππος Δάρλας
*  Γιάννης Ταραλίδης

## Παραπομπές


Κατηγορία:Αθλητικοί σύλλογοι Χανίων
Κατηγορία:Ιδρύσεις αθλητικών συλλόγων το 1926
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926